b"\n_START_ARTICLE_\nAlain Giresse\n_START_SECTION_\nUra pelaajana\n_START_PARAGRAPH_\nPienikokoinen Giresse edusti FC Girondins de Bordeaux'n joukkuetta 16 vuoden ajan ja pelasi joukkueessa kaikkiaan 519 liigaottelua ja teki niiss\xc3\xa4 158 maalia, mik\xc3\xa4 on joukkueen kaikkien aikojen enn\xc3\xa4tys. Giresse kuului Aim\xc3\xa9 Jacquet'n valmentaman 1980-luvun menestysjoukkueen avainmiehiin ja oli juhlimassa Ranskan mestaruutta 1984 ja 1985. Eurokentill\xc3\xa4 Giresse eteni Bordeaux'n kanssa Euroopan Cupin v\xc3\xa4lieriin 1984\xe2\x80\x9385, mutta joutui taipumaan Juventukselle yhteismaalein 3\xe2\x80\x932. _NEWLINE_1986 Giresse siirtyi Girondins de Bordeaux'sta Olympique de Marseilleen, jossa pelasi kaksi kautta lopettaen kauteen 1987\xe2\x80\x9388._NEWLINE_Giresse lukeutui my\xc3\xb6s Ranskan maajoukkueen runkopelaajiin. H\xc3\xa4n oli mukana Ranskan joukkueessa vuosien 1982 ja 1986 MM-kisoissa. Edellisiss\xc3\xa4 h\xc3\xa4n oli Ranskan paras maalintekij\xc3\xa4 tehty\xc3\xa4\xc3\xa4n jatkolohkossa kaksi maalia Pohjois-Irlantia vastaan ja v\xc3\xa4lier\xc3\xa4ss\xc3\xa4 yhden maalin Saksaa vastaan. J\xc3\xa4lkimm\xc3\xa4isiss\xc3\xa4 kisoissa h\xc3\xa4n sai MM-pronssia._NEWLINE_Giresse oli t\xc3\xa4rke\xc3\xa4 pelaaja my\xc3\xb6s Ranskan voittaessa Euroopan mestaruuden 1984. Noissa kisoissa h\xc3\xa4n teki yhden maalin, alkulohkossa Belgiaa vastaan. Maajoukkueessa h\xc3\xa4n pelasi kaikkiaan 47 ottelua ja teki kuusi maalia. Viimeisen maaottelunsa Giresse pelasi MM-kisojen v\xc3\xa4lieriss\xc3\xa4 Saksaa vastaan hein\xc3\xa4kuussa 1986.\n_START_SECTION_\nUra valmentajana\n_START_PARAGRAPH_\nGiressen valmennusura on toistaiseksi j\xc3\xa4\xc3\xa4nyt menestyksekk\xc3\xa4\xc3\xa4n peliuran varjoon. H\xc3\xa4n on luotsannut Toulouse FC:t\xc3\xa4 kahteen otteeseen. Marraskuussa 1995 h\xc3\xa4n korvasi erotetun Rolland Courbis'n toimien teht\xc3\xa4viss\xc3\xa4 kes\xc3\xa4\xc3\xa4n 1998 saakka, kunnes siirtyi Paris Saint-Germainin p\xc3\xa4\xc3\xa4valmentajaksi. Vaikka Giresse avasi uransa PSG:ss\xc3\xa4 Troph\xc3\xa9e des Championsin voitolla, ura PSG:ss\xc3\xa4 j\xc3\xa4i. Kohtalokkaaksi Giresselle j\xc3\xa4i tappio Cup-voittajien Cupissa israelilaiselle Maccabi Haifalle ja lokakuussa portugalilainen Artur Jorge korvasi Giressen._NEWLINE_Tammikuussa 1999 Giresse palasi Toulouse FC:hen, kun Guy Lacombe sai potkut seurasta. Toinen rupeama seurassa p\xc3\xa4\xc3\xa4ttyi lokakuussa 2000 potkuihin._NEWLINE_2001\xe2\x80\x932003 Giresse luotsasi marokkolaista FAR Rabatia ja p\xc3\xa4\xc3\xa4si 2003 juhlimaan Marokon Cupin voittoa. _NEWLINE_2004\xe2\x80\x932005 Giresse kokeili siipi\xc3\xa4\xc3\xa4n Georgian jalkapallomaajoukkueen p\xc3\xa4\xc3\xa4valmentajana, mutta pesti ei ottanut sujuakseen. Maaliskuusta 2006 l\xc3\xa4htien Giresse on luotsannut Gabonin jalkapallomaajoukkuetta, muttei onnistunut johdattamaan joukkuetta Afrikan mestaruuskilpailuihin 2008. H\xc3\xa4n kuitenkin jatkoi Gabonin p\xc3\xa4\xc3\xa4valmentajana, mutta paikka MM-kisoissa 2010 j\xc3\xa4i my\xc3\xb6s haaveeksi. H\xc3\xa4nen ensimm\xc3\xa4inen arvokisasaavutuksensa Gabonissa oli selviytyminen Afrikan mestaruuskisoihin 2010. Gabon aloittikin turnauksen hyvin voitettuuaan Kamerunin 0\xe2\x80\x931 , mutta p\xc3\xa4\xc3\xa4t\xc3\xb6skierroksen dramaattinen 1\xe2\x80\x932 tappio Sambialle tiesi Gabonin putoamista jatkosta.  Giressen sopimus p\xc3\xa4\xc3\xa4ttyi Afrikan mestaruuskisojen j\xc3\xa4lkeen, eik\xc3\xa4 ranskalainen jatka en\xc3\xa4\xc3\xa4 teht\xc3\xa4viss\xc3\xa4\xc3\xa4n.  Helmikuun alussa h\xc3\xa4n ilmoitti olevansa kiinnostunut Ranskan maajoukkueen p\xc3\xa4\xc3\xa4valmentajuudesta. _NEWLINE_Huhtikuussa 2010 Malin jalkapalloliitto ilmoitti palkanneensa Giressen uudeksi maajoukkueensa p\xc3\xa4\xc3\xa4valmentajaksi.  Giressen johdolla Mali eteni Afrikan mestaruuskisojen 2012 pronssiotteluun. Kolme edellist\xc3\xa4 pronssiotteluaan h\xc3\xa4vinnyt Mali onnistui Giressen johdolla vihdoin p\xc3\xa4\xc3\xa4tt\xc3\xa4m\xc3\xa4\xc3\xa4n kehnon mitalipelimenestyksens\xc3\xa4 ja 2-0 voitto Ghanasta toi Malille maan historian ensimm\xc3\xa4iset mestaruusmitalit 40 vuoteen.  Toukokuun alkupuolella 2012 Giresse ilmoitti, ettei jatka toukokuun lopussa p\xc3\xa4\xc3\xa4ttyv\xc3\xa4\xc3\xa4 sopimustaan Malin liiton kanssa. _NEWLINE_Tammikuussa 2013 Giresse allekirjoitti kaksivuotisen sopimuksen Senegalin maajoukkueen kanssa.  Giresse luotsasi Senegalin Afrikan mestaruuskilpailuihin 2015. Joukkue joutui tiukkaan lohkoon Ghanan, Algerian ja Etel\xc3\xa4-Afrikan kanssa. Avausottelussa Senegal kukisti Ghanan 1\xe2\x80\x932, mutta tasapeli Etel\xc3\xa4-Afrikkaa vastaan ja tappio Algerialle pudottivat joukkueen jatkopeleist\xc3\xa4.  Turnauksen j\xc3\xa4lkeen Giresse sai potkut teht\xc3\xa4v\xc3\xa4st\xc3\xa4\xc3\xa4n. _NEWLINE_Maaliskuussa 2015 Giresse palasi Malin jalkapallomaajoukkueen per\xc3\xa4simeen.  Giressen johdolla Mali j\xc3\xa4i lohkovaiheeseen Afrikan mestaruusturnauksessa 2017 eik\xc3\xa4 selvinnyt MM-lopputurnaukseen 2018. Giresse j\xc3\xa4tti teht\xc3\xa4v\xc3\xa4ns\xc3\xa4 syyskuussa 2017._NEWLINE_Joulukuussa 2018 Giressest\xc3\xa4 tuli Tunisian maajoukkueen p\xc3\xa4\xc3\xa4valmentaja."